                                                       


                PARLAMENTUL  ROMÂNIEI
                   CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti,  9 septembrie 2008
Nr. PL-x  911/2007


RAPORT

asupra Cererii de reexaminare a Legii pentru modificarea şi completarea Ordonanţei Guvernului nr.26/2000 cu privire la asociaţii şi fundaţii formulată de Preşedintele României

În conformitate cu prevederile art.135 din Regulamentul Camerei Deputaţilor, republicat, cu adresa nr. PL-x 911/2007/2008 din 17 iunie 2008, Comisia juridică, de disciplină şi imunităţi a fost sesizată spre dezbatere, cu cererea de reexaminare a Legii pentru modificarea şi completarea Ordonanţei Guvernului nr.26/2000 cu privire la asociaţii şi fundaţii, formulată de Preşedintele României, în temeiul art.77 alin.(2) din Constituţia României, republicată.
  Legea a fost adoptată de Camera Deputaţilor, în calitate de Cameră decizională,  în şedinţa din 26 februarie 2008 şi trimisă la promulgare la 7 martie 2008.

Senatul, în calitate de primă Cameră sesizată, a respins cererea de reexaminare  formulată de Preşedintele României, în şedinţa din  20 mai 2008.
Camera Deputaţilor este Cameră decizională, potrivit prevederilor 
art. 75 din Constituţia României şi ale art. 92 alin. (9) pct. 1 din Regulamentul Camerei Deputaţilor.
Cererea de reexaminare vizează întreaga lege trimisă la promulgare, susţinându-se că textul de la pct.1 al Art.I care modifică alin.(3) al art.7 din Ordonanţa Guvernului nr.26/2000 şi care prevede interzicerea utilizării în denumirea asociaţiei, a unor sintagme sau cuvinte susceptibile să creeze confuzie cu denumirea unor autorităţi sau instituţii publice de interes naţional sau local, intră în contradicţie cu prevederile art.40, 45 şi 135 alin.(1) şi alin.(2) lit.g) din Constituţie, privind libertatea de asociere. De asemenea se susţine că modificarea intervenită asupra alin.(1) al art.9 din ordonanţă, cuprinsă la pct.2 al Art.I din lege, este inutilă, în contextul funcţionării sistemului aferent dreptului la asociere, iar prevederea de la Art.II prin care apare obligaţia de a se efectua modificarea denumirii asociaţiilor şi fundaţiilor deja existente, în termen de 6 luni de la intrarea în vigoare a legii, este inoportună.
               În conformitate cu prevederile art. 61 şi 135 din Regulamentul Camerei Deputaţilor, republicat, membrii Comisiei au dezbătut cererea de reexaminare în şedinţa din data de 9 septembrie  2008. La lucrările Comisiei a participat, în calitate de invitat, din partea Ministerul Justiţiei, domnul Theodor Cătălin Nicolescu, secretar de stat.
               La şedinţă au fost prezenţi 17 deputaţi, din totalul de 29 membrii ai Comisiei. 
               În urma dezbaterilor şi a punctelor de vedere formulate, membrii Comisiei au hotărât, cu majoritate de voturi (3 voturi împotrivă şi 2 abţineri) să  supună plenului Camerei Deputaţilor, spre dezbatere şi adoptare, Raportul de respingere a cererii de reexaminare a Legii pentru modificarea şi completarea Ordonanţei Guvernului nr.26/2000 cu privire la asociaţii şi fundaţii, apreciind că dispoziţiile legii trimisă la promulgare nu aduc modificări care să restrângă libertatea de asociere, iar în ce priveşte înlăturarea confuziei ce s-ar putea crea între denumirea unei organizaţii private şi o instituţie publică, aceasta se realizează de către Ministerul Justiţiei, potrivit legii.  
 În raport cu obiectul şi conţinutul reglementării, proiectul de lege face parte din categoria legilor ordinare.

